ธอส.ฉลองครบ 62 ปี จัดโครงการพิเศษสินเชื่อบ้านดอกเบี้ย 0.62% นาน 8 เดือน
ธนาคารอาคารสงเคราะห์ (ธอส.) ฉลองครบรอบการดำเนินงาน 62 ปีภายใต้แนวคิด "62 ปี ธอส.บริการด้วยหัวใจ เพื่อความสุขของคนไทยได้มีบ้าน" จัดทำแคมเปญสุดพิเศษตอบแทนลูกค้า นำโดย "สินเชื่อบ้าน 62 ปี ธอส." อัตราดอกเบี้ยต่ำ 0.62% ต่อปี นาน 8 เดือนแรก พร้อมยกเว้นค่าธรรมเนียมการยื่นกู้ ด้านเงินฝากเตรียม "เงินฝากออมทรัพย์ 162 วัน ฉลองครบรอบ 62 ปี ธอส." อัตราดอกเบี้ยสูง 2.26% ต่อปี
11 ก.ย. 2558

นางอังคณา ปิลันธน์โอวาท ไชยมนัส กรรมการผู้จัดการ ธนาคารอาคารสงเคราะห์ (ธอส.) เปิดเผยว่า เนื่องในโอกาสที่ ธอส.จะครบรอบการดำเนินงาน 62 ปี ในวันที่ 24 กันยายนนี้ ธนาคารจึงได้จัดทำโครงการสินเชื่อบ้านดอกเบี้ยต่ำ เงินฝากดอกเบี้ยสูง มอบเป็นของขวัญเพื่อตอบแทนลูกค้าประชาชน ดังนี้
1.สินเชื่อบ้าน 62 ปี ธอส. (กรอบวงเงิน 3,000 ล้านบาท) อัตราดอกเบี้ย 0.62% ต่อปี นาน 8 เดือนแรก เดือนที่ 9-24 อัตราดอกเบี้ย 4.62% ต่อปี หลังจากนั้นกรณีลูกค้าสวัสดิการ อัตราดอกเบี้ย MRR – 1.00% ต่อปี ลูกค้ารายย่อยทั่วไป อัตราดอกเบี้ย MRR – 0.50% ต่อปี กรณีกู้ซื้ออุปกรณ์ที่เกี่ยวเนื่องเพื่อประโยชน์ในการอยู่อาศัยพร้อมกับกู้เพื่อที่อยู่อาศัย คิดอัตราดอกเบี้ย MRR (ปัจจุบัน MRR ธอส.เท่ากับ 6.75%) ให้กู้เพื่อซื้อ ปลูกสร้าง ต่อเติม ขยาย ซ่อมแซมที่อยู่อาศัย ไถ่ถอนจำนองจากสถาบันการเงินอื่น และซื้ออุปกรณ์ที่เกี่ยวเนื่องเพื่อประโยชน์ในการอยู่อาศัยพร้อมกับกู้เพื่อที่อยู่อาศัย โดยธนาคารยกเว้นค่าธรรมเนียมการยื่นกู้ ทั้งนี้ สามารถยื่นคำขอกู้ตั้งแต่วันที่ 1 กันยายน ถึงวันที่ 30 ตุลาคม 2558 และทำนิติกรรมภายในวันที่ 30 พฤศจิกายน 2558
2.เงินฝากออมทรัพย์ 162 วัน ฉลองครบรอบ 62 ปี ธอส. รับอัตราดอกเบี้ยสูงถึง 2.26% ต่อปี นับตั้งแต่วันที่เปิดบัญชีจนถึงวันที่ 1 มีนาคม 2559 ทั้งนี้สำหรับผู้ที่มีวงเงินฝากคงเหลือไม่เกิน 1,000,000 บาท และไม่มีการถอนเงินเท่านั้น เปิดบัญชีเงินฝากครั้งแรกขั้นต่ำเพียง 500 บาท รับฝาก 1 รายต่อ 1 บัญชี เปิดบัญชีได้ตั้งแต่วันที่ 21 กันยายน ถึงวันที่ 21 ตุลาคม 2558 พิเศษ!! สำหรับผู้ที่เปิดบัญชีตั้งแต่ 100,000 บาทขึ้นไป จะได้รับกระเป๋า ธอส. สองสไตล์กลับบ้านฟรี!!
นางอังคณา กล่าวเพิ่มเติมว่า ตลอดระยะเวลากว่า 62 ปี ที่ ธอส.ดำเนินธุรกิจควบคู่กับการแสดงความรับผิดชอบต่อสังคมและสิ่งแวดล้อม ธนาคารให้ความสำคัญกับการสร้างโอกาสให้คนไทยโดยเฉพาะกลุ่มรายได้น้อยและปานกลางมีที่อยู่อาศัยเป็นของตนเองซึ่งเป็นไปตามพันธกิจหลักของธนาคาร พร้อมกับการส่งเสริมการออมเพื่อนำไปสู่การมีที่อยู่อาศัยได้ง่ายยิ่งขึ้นในอนาคต ภายใต้แนวคิด “62 ปี ธอส.บริการด้วยหัวใจ เพื่อความสุขของคนไทยได้มีบ้าน”ธนาคารเดินหน้าตามพันธกิจหลักปล่อยสินเชื่อเพื่อบ้านให้ได้ตามเป้าหมายที่กำหนดไว้ในปี 2558 จำนวน 149,800 ล้านบาท และมุ่งเน้นความยั่งยืนขององค์กร โดยธนาคารได้ประกาศให้ปี 2558 เป็น “ปีแห่งการก้าวสู่นวัตกรรม” เพื่อเตรียมความพร้อมในการสร้างความแข็งแกร่งให้กับธนาคารอย่างต่อเนื่อง นำองค์กรสู่ความเป็นเลิศทุกด้านรองรับการแข่งขันที่สูงขึ้นในอนาคต ด้วยผลิตภัณฑ์และบริการใหม่ๆ ที่มีรูปแบบทันสมัย สำหรับลูกค้าประชาชนโดยเฉพาะกลุ่มรายได้น้อยสามารถเข้าถึงแหล่งเงินกู้เพื่อที่อยู่อาศัยอัตราดอกเบี้ยต่ำ